不過去到2015年9月，陳慧琳接受商臺《叱吒樂壇》節目訪問，被問到回想入行20年嚟最不如意階段嘅時候，佢就提及開頭去臺灣嘅時候經驗唔係咁好，又話當時同臺灣嘅唱片公司開麗（正東唱片嘅臺灣夥伴）合作嘅時候，做嘅嘢令自己同觀眾好有距離感，覺得佢哋做嘢老派，整體反應亦冇好似喺香港出道嗰陣咁好。